Klag teen polisie ná Suid-Afrikaner se skietdood in HawaiiLindani Myeni. (Foto: Facebook/ Jaguars RFC) Die Suid-Afrikaanse rugbyspeler Lindani Myeni se familie het ’n klag van onregmatige dood teen die Honolulu-polisie in Hawaii ingedien ná sy skietdood. Jim Bickerton, regsverteenwoordiger van Lindsay Myeni, die oorledene se vrou, het dié stappe gister tydens ’n mediakonferensie aangekondig. Maroela Media het berig dat die Hawaiise polisie sowat ’n week gelede glo op ’n 911-oproep van ’n moontlike huisbraak gereageer het toe daar ’n konfrontasie tussen Myeni en die beamptes ontstaan het. Die regspan het bewerings dat Myeni die polisiebeamptes eerste aangeval het, verwerp en gesê dat hy in selfverdediging opgetree het. Hulle het ook enige gerugte dat Myeni by ’n huis probeer inbreek het as vals bestempel. “Wanneer iemand ’n skerp lig in jou gesig skyn, ’n vuurwapen op jou rig en jou aansê om op die grond te gaan lê sonder om aan te kondig dat hulle polisiebeamptes is, is dit ’n aanval. Hy het homself dus teen onbekende aanvallers verdedig,” het Bickerton gesê. Volgens hom het die polisiebeamptes ongrondwetlik opgetree toe hulle nie hul identiteit of doel aan Myeni geopenbaar het nie. Dit is intussen bekendgemaak dat die perseel waar Myeni hom bevind het, verblyf aan lede van die publiek bied en ook langs ’n tempel geleë is waarheen mense kan gaan om te mediteer. “Die huis word op Airbnb en Instagram geadverteer. Ingevolge wetgewing moet sodanige plek oop wees vir enige lid van die publiek en mag daar nie op grond van ras, geloof, herkoms of enigiets anders gediskrimineer word nie. Dit was nie ’n privaat woning nie en die deur was nie gesluit nie.” Volgens Bickerton het Myeni die huis binnegegaan en sy skoene uitgetrek. “Dit strook met iemand wat ’n onderneming besoek het om navraag te doen.” Myeni se voertuig was in die oprit van die perseel geparkeer – wat ook volgens Bickerton ’n aanduiding is dat hy geen kwaadwillige planne kon gehad het nie. Bickerton sê voorts dat dié perseel reg langs ’n tempel geleë is waarheen mense kan gaan om te mediteer en waar jy versoek word om jou skoene uit te trek. Bickerton opper die moontlikheid dat iemand wat na die tempel op soek is en nie met die omgewing vertroud is nie, maklik die twee plekke kan verwar. Maroela Media het berig dat Lindsay kort ná Myeni se dood op Facebook gesê het dat haar man ’n entjie gaan ry het om “sy kop skoon te maak”. Hy het glo ook vroeër die dag aan haar gesê dat hy iewers wil gaan mediteer of bid. Myeni se swaer, Justin Anderson, het ook verlede week op Facebook gesê dat die voorval ’n misverstand was en dat Myeni waarskynlik per ongeluk by die verkeerde huis ingestap het. Die beeldmateriaal wat vroeër deur die polisie vrygestel is, is volgens Bickerton en Myeni se familie onvolledig en eensydig. Die polisie word versoek om alle beskikbare beeldmateriaal bekend te maak. Verder versuim die polisie steeds om Myeni se persoonlike besittings, waaronder sy selfoon en trouring, te oorhandig. “Myeni se selfoon kan belangrike inligting bevat en moontlik uitklaar waarom hy in hierdie omgewing was.” Anderson het aan Maroela Media gesê dat talle mense in Hawaii glo die polisie kan niks verkeerd doen nie. “Ons hoop dat die hofsaak die Honolulu-polisie sal dwing om alle beeldmateriaal en bewysstukke, waaronder Myeni se foon, te oorhandig sodat hulle nie meer hul valse weergawe van ’n inbraak kan voortsit nie.” Volgens inligting was Myeni ongewapen en het hy geen misdaadrekord nie. Die pa van twee word deur sy familie as ’n vredeliewende mens met ’n sterk karakter beskryf.